Առաքել (անձնանուն)

Առաքել, հայկական արական անուն։ Առաջացել է հայերեն առաքել՝ «ուղարկել» բայի անցյալ դերբայ առաքեալ ձևից, որը նշանակում է «ուղարկված»։ Համարվում է հունարեն άπόστολος բառի թարգմանությունը, որը գործածվում է որպես անձնանուն։ Արաբերեն rasūl բառը ևս նշանակում է «ուղարկված, առաքյալ» և գործածվում է որպես արաբական անձնանուն։

Սկսել է գործածվել 12-րդ դարից։ Հնագույն ձևն է Առաքեալ, որը կրճատմամբ դարձել է Առաքել։ Ղարաբաղում գործածվում է ավելի կրճատ ձևը՝ Քալի։

Գործածություններ 
 Առաքել վարդապետ Անեցի, հիշած է Անիի Ծաղկաձորի աշտարակի արձանագրության մեջ։
 Առաքել քահանա, համբակ գրիչ, եղել է Աստվածատուր աբեղա գրչի օգնականը Կեչառուքում։
 Առաքեալ վարդապետ, միաբան Ս․ Գրիգորի վանից Դարանաղեաց գավառի։
 Առաքել գրիչ, օրինակեց Ավետարանը՝ Կամախ գավառի Սիմա գյուղի Եղիվանք անապատում։
 Առաքել, միաբան Կամախի Եղիվանք անապատի։
 Առաքել, քահանա, գրիչ, օրինակեց Հաղպատում Եսայի և Թուղթք Պողոսի։
 Առաքել քահանա Կեչրորցի, զանազան տանջանքներով նահատակվել է Կեչրորում։
 Առաքել, որդի Ռոմանոսի, եղբայր Սահակ Անեցի քահանայի, որ ստացավ Գետաշենի Ավետարանը։ 1211 թվականին արդեն մահացած էր։
 Առաքել, վանահայր Բագարանի ուխտին, ով նորոգեց Զաքարե ամիրսպալասարի օգնությամբ։
 Առաքել, կանգնեցրել է մի խաչքար Վայոց ձորի Սայլան գյուղում։
 Առաքել աբեղա Անեցի կամ Շիրակավանցի, ով 1222 թվականին Մխիթար Չեչկանց Շիրակավանեցու օգնությամբ արաբերենից թարգմանեց «Աղէկախօս» երազահանը (արաբերեն տարբերակը կոչվում է «Թուփառմուլք», որի հեղինակներն են արաբ Խալավխանը և Սուլթանը)։
 Առաքել վարդապետ, արաբերենից թարգմանել է «Պղնձե քաղաք» վեպը։
 Առաքել վարդապետ, ունի աղոթքներ, որոնք անցել են Կիպրիանոսի մեջ։
 Առաքել վարդապետ, ունի ոտանավոր «Վասն երկոտասան կենդանակերպիցն», որ հրատարակված է Երն․ երկն․ ոտ․ գրքի վերջում։
 Առաքել վանահայր Լմբատի վանից, ժամանակակից Գրիգոր արքեպիսկոպոսի՝ առաջնորդի (1215-1227) Անիի։
 Առաքել պատրիարք Երուսաղեմի, հաջորդեց Աբրահամին և կառավարեց 1218-1230 թվականներին։
 Առաքել Ղետրացի Տաթևի վանքից, մի զանգակ է նվիրել Սուչավայի հայոց եկեղեցուն։
 Առաքել, որդի Պետրոս երեց Կատենայեցու, որ Հռոմկլայում գրեց մի Ավետարան։
 Առաքել, եկել է Բուլղարիայի Թռնովա քաղաքից 1258 թվականին և քահանա է ձեռնադրվել։
 Առաքել Երզնկացի, կազմարար Երզնկայում։

Ծանոթագրություններ 

Հայկական արական անձնանուններ